Möödunud nädalavahetusel, 16. septembril toimus Pärnu-Jaagupis harva joostav poolmaratoni ekiden. Teatejooksu võitis rajarekordiga võistkond „Läheb lappama?“
#000005
Ligi sajand tagasi Jaapanis sündinud ekiden on kaasajal populaarne ning kaasahaarav jooksuvõistluse formaat, mida tavapäraselt läbitakse maratoni 42-kilomeetrisel distantsil, ent jooksukultuuri edendamiseks ning uute huviliste liikuma saamiseks tehakse võistlust ka poole lühemal maal. Pärnu-Jaagupi poolmaratoni ekiden tähistas tänavu 15 aasta juubelit ning kutsuti ellu tänaseks meie seast lahkunud kohaliku spordientusiasti Elmar Lauri poolt.
#000006
Juubelihõnguline võistlus tõi kohale 18 kuueliikmelist võistkonda erinevatest Eestimaa nurkadest. Kogu võistlus kulges kahe tiimi, „Läheb lappama?“ ja võistkonna „Pärnakad“ kassi-hiire mängus. Sündmuste käik otsustati alles viimase 3,5 kilomeetrise etapi teises pooles, mil „Läheb lappama?“ ankrumees Arvi Alamaa pani „Pärnakate“ viimase mehe Martin Tarkpea üle paremuse maksma. Seejuures purustas liider võistluste 2006. aastast pärit Rapla jooksuklubile kuulunud rajarekordi. Uued marginumbrid on 1:06.51. Lisaks Alamaale kuulusid sekstetti Karol Hanga, Mardo Lundver, Mario Markus, Marti Medar ja Kalev Hõlpus.
#000007
Põnevas jooksus lõid kaasa mitmed noorte- , veteranide- ja segavõistkonnadki. Laste- ja noortejooksudest sai osa ligi 90 noort. Kõik ekidenil osalejad said erikujundusega juubelimedali. Kohaliku omaalgatuse programm toetas huvilistele tasuta tervisetestide tegemist ning spordiklubi Sparta pakkus põnevates treeningutes kaasa löömise võimalust. Spordipäeva korraldas Pärnu-Jaagupi spordikeskus.
#000008
Võistluse protokollidega saab tutvuda siin.
#000009